বাংলা টেলিভিশনের ধারাবাহিকগুলির সার্বিক মান নিয়ে দর্শক থেকে সমালোচক সবাই চিন্তিত। তার মধ্যেই যে দু’তিনটি ধারাবাহিক আক্ষরিক অর্থেই সুনাম কুড়িয়েছে তার মধ্যে ‘গোয়েন্দা গিন্নি’-র কথা অবশ্যই বলতে হয়। বাঙালিদের মধ্যে মহিলা গোয়েন্দা বিরল। সুচিত্রা ভট্টাচার্যের ‘মিতিনমাসি’-র একটি গল্প নিয়ে বেশ কয়েক বছর আগে একটি মিনি সিরিজ নির্মিত হয়েছিল বটে টেলিভিশনের জন্য কিন্তু ব্যস্, ওই পর্যন্তই। 
সেদিক থেকে ‘গোয়েন্দা গিন্নি’ ধারাবাহিকের মহিলা গোয়েন্দা পরমা মিত্রকে পায়োনিয়র তো বলাই যায়। খুব অল্পদিনের মধ্যেই জনপ্রিয় হয়ে ওঠে ‘গোয়েন্দা গিন্নি’। তার একটি বড় কারণ অবশ্য ধারাবাহিকের কাস্টিং। গোয়েন্দা পরমা মিত্রের চরিত্রে ইন্দ্রাণী হালদার, তাঁর সুযোগ্য সহকারিণীর চরিত্রে অদিতি চট্টোপাধ্যায়, পরমার স্বামীর চরিত্রে সাহেব চট্টোপাধ্যায় এবং পরমার ছায়াসঙ্গী স্পেশাল ব্রাঞ্চের পুলিশ ইনস্পেক্টর অরূপ রায়ের চরিত্রে ইন্দ্রজিৎ বোস— সব মিলিয়ে জমজমাট কাস্টিং। ধারাবাহিকের গল্প এবং পরমার হাতে আসা কেসগুলি কিঞ্চিৎ শম্বুকগতিতে চললেও সাবলীল অভিনয় ও দৃশ্যভাবনা প্রথম থেকেই চুম্বকের মতো কাজ করেছে। 

‘গোয়েন্দা গিন্নি’-র অন্তিম এপিসোডে আবির ও ঋত্বিক
জনপ্রিয় এই ধারাবাহিকটি যে হঠাৎ করে শেষ হয়ে যাবে, সেটা ঠিক বোঝা যায়নি। আগামী ২৫ ডিসেম্বর অন্তিম পর্ব সম্প্রচারিত হবে সেটা ঘোষণা হওয়ার পর থেকেই দর্শকরা সোশ্যাল মিডিয়ায় সরব হয়েছেন। কিছুতেই যাতে ধারাবাহিকটি বন্ধ না হয়, তার জন্য দাবি তুমুল হয়েছে। সেই দর্শকদের জন্যেই সুখবর, আগামী বছরেই সম্ভবত আসছে ‘গোয়েন্দা গিন্নি সিজন ২’। এর আগে বাংলা টেলিভিশনে গেম শো-র অজস্র সিজন হয়েছে কিন্তু বিদেশি টেলিভিশনের মতো ফিকশন সিরিজের একাধিক সিজন বাংলা টেলিভিশনে দেখা যায়নি। বরং বহু ধারাবাহিক দর্শকদের আশা ছাড়িয়ে টানা তিন-চার বছর ধরেও চলেছে। 
সেখানে একটি জনপ্রিয় ধারাবাহিকের দ্বিতীয় সিজন যদি সত্যিই আসে তবে তা অবশ্যই একটি উল্লেখযোগ্য ঘটনা। সম্প্রতি ফেসবুকে ‘গোয়েন্দা গিন্নি সিজন ২’ নামে একটি ফেসবুক পেজ খোলা হয়েছে এবং সেখানে লেখা হয়েছে যে আগামী বছর আবার আসছে এই ধারাবাহিক ‘সিজন ২’ নিয়ে। এই পেজটি ধারাবাহিকের প্রযোজক সংস্থা ভেঙ্কটেশ ফিল্মস-এর পক্ষ থেকে খোলা হয়েছে নাকি ‘জি বাংলা’-র পক্ষ থেকে সেটা অবশ্য জানা যায়নি কিন্তু গতকাল শেষ এপিসোডটি যাঁরা দেখেছেন, তাঁদের কাছে একটা জিনিস বেশ স্পষ্ট যে গল্প এখানেই শেষ নয়। 

গতকালের এপিসোডে অরূপ ও মিমির বিয়ের অনুষ্ঠানে দেখা যায় উদভ্রান্তের মতো এসে পড়েছেন এক মহিলা (স্বাগতা মুখোপাধ্যায়)। তিনি বিয়ের বাসরে এসে পরমাকে বলেন যে তাঁর স্বামী তাঁকে প্রাণে মেরে ফেলতে চাইছেন। তার পরেই পরমা দর্শকদের দিকে তাকিয়ে প্রশ্ন করেন, ‘ইনি আবার কে?’ এইভাবেই শেষ হয় অন্তিম এপিসোড। খুব স্বাভাবিক যে দর্শকের মধ্যে কৌতূহল জাগিয়ে রেখেই শেষ করা হল ধারাবাহিকটি। যাকে বলা যায় শেষ হয়েও হইল না শেষ। অর্থাৎ শেষটা এমনভাবে করা হল যাতে দর্শকদের মনে হয় যে এই ধারাবাহিকটি আবারও ফিরে আসতে পারে। সেই মনোভাবেই ইন্ধন জোগাচ্ছে এখন ফেসবুক পেজটি। 
আরও পড়ুন
মরণাপন্ন ভূত, বাঁচালেন ভগবান! দেখালো জনপ্রিয় বাংলা সিরিয়াল
শেষ হল ‘কিরণমালা’! সমাজে যে ৫টি অবদান রাখল এই মহাসিরিয়াল